31997R2345
L 326/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2345/97 AL CONSILIULUI
din 24 noiembrie 1997
de stabilire a reducerii tarifului ce se aplică la importurile realizate prin aplicarea contingentului tarifar OMC pentru anumite bovine vii
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât, în cadrul Organizației Mondiale a Comerțului (OMC), Comunitatea și-a asumat obligația de a deschide un contingent tarifar anual de 169 000 de capete pentru anumite bovine vii; întrucât taxa tarifară ce se aplică la importurile realizate pe baza acestui contingent tarifar se compune dintr-o taxă ad valorem de 16 % și o sumă specifică de 582 ECU per tonă;
întrucât Regulamentul (CE) nr. 2179/95 al Consiliului din 8 august 1995 de adaptare autonomă și tranzitorie a anumitor concesiuni agricole prevăzute în acordurile europene și de modificare a Regulamentului (CE) nr. 3379/94 privind deschiderea și modul de gestionare a anumitor contingente tarifare comunitare în 1995 pentru anumite produse agricole și pentru bere, pentru a ține seama de Acordul pentru agricultură încheiat în cadrul negocierilor comerciale multilaterale ale Rundei Uruguay (1), și Regulamentul (CE) nr. 3066/95 al Consiliului din 22 decembrie 1995 de stabilire a anumitor concesiuni sub forma unor contingente tarifare comunitare pentru anumite produse agricole și de adaptare autonomă și tranzitorie a anumitor concesiuni agricole prevăzute în acordurile europene pentru ține seama de Acordul pentru agricultură încheiat în cadrul negocierilor comerciale multilaterale ale Rundei Uruguay (2) prevăd posibilitatea de reducere a sumei specifice plătite la import în cadrul contingentului tarifar de 169 000 de capete de bovine vii la 399 ECU per tonă în cazul animalelor originare din țările asociate din Europa Centrală; întrucât reducerea s-a aplicat pentru aceste țări începând cu 1 iulie 1995;
întrucât este prevăzut un tratament similar pentru importurile originare din Estonia, Letonia și Lituania începând cu 1 iulie 1996 în temeiul Regulamentului (CE) nr. 1926/96 (3);
întrucât, ținând seama de obligațiile internaționale pe care Comunitatea și le-a asumat în cadrul OMC, este necesar ca importurile din toate țările să beneficieze de contingentul tarifar redus, în limita contingentului, ori de câte ori s-a aplicat sau se va aplica o reducere la importurile din țările asociate din Europa Centrală și din țările baltice; întrucât, în consecință, este oportun să se prevadă extinderea acestei reduceri la importurile de bovine vii din toate țările,
ADOPTĂ PREZENTUL REGULAMENT:
Articolul 1
Orice reducere a dreptului la import ce se plătește prin aplicarea contingentului tarifar comunitar de 169 000 de capete pentru anumite bovine vii în cazul animalelor originare din Polonia, Ungaria, Republica Cehă, Slovacia, România și Bulgaria precum și Estonia, Letonia și Lituania se extinde la toate importurile realizate în conformitate cu contingentul tarifar respectiv, indiferent de originea animalelor.
Articolul 2
Comisia adoptă normele de aplicare a prezentului regulament în conformitate cu procedura prevăzută la articolul 27 din Regulamentul (CEE) nr. 805/68 al Consiliului din 27 iunie 1968 privind organizarea comună a piețelor în sectorul cărnii de vită și mânzat (4).
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Acesta se aplică pentru importurile pentru care s-au acordat licențe în perioada cuprinsă între 1 iulie 1995 și 30 iunie 1997.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 noiembrie 1997.